open-index/open-wikipedia-markdown huggingface dataset:
பொட்டாசியம் குளோரைடு

**பொட்டாசியம் குளோரைடு** (*Potassium chloride*, **KCl**) என்பது பொட்டாசியம், குளோரைடு ஆகியவற்றைக் கொண்ட ஒரு உலோக உப்பீனிய சேர்மம் ஆகும். மணமற்ற இந்த உப்பு வெண்ணிறம் அல்லது நிறமற்ற கண்ணாடிப் படிகத்தைப் போன்றதாகும். நீரில் எளிதில் கரையக்கூடியது, உப்பின் சுவையைக் கொண்டது. பொட்டாசியம் குளோரைடு உரமாகவும், மருத்துவம், உணவு பதப்படுத்தல் போன்றவற்றிலும் பயன்படுத்தப்படுகிறது. அத்துடன் உயிர்-போக்கும் ஊசி ஏற்றும் மரணதண்டனை முறைக்குப் பயன்படுத்தப்படும் மூன்று-மருந்துகள் அடங்கிய கலவைக்கு இதய நிறுத்தம் ஏற்படுத்தக்கூடிய மூன்றாவது மருந்தாகவும் இது கலக்கப்படுகிறது. இது இயற்கையாக சில்வைட்டு கனிமமாகவும், சில்வைனைட்டு படிகத்தில் சோடியம் குளோரைடுடனும் கிடைக்கிறது.

## தயாரிப்பு

பொட்டாசியம் குளோடைடு சில்வைட்டு, கார்னலைட்டு, பொட்டாசு ஆகிய கனிமங்களில் இருந்து பிரித்தெடுக்கப்படுகிறது. இது கடல்நீரில் இருந்தும் பிரித்தெடுக்கப்படுகிறது. அத்துடன் பொட்டாசியம் நைத்திரேட்டு, ஐதரோகுளோரிக் காடி ஆகியவற்றில் இருந்து நைத்திரிக்கு அமிலத் தயாரிப்பில் துணை-விளைபொருளாகவும் பெறப்படுகிறது.

### ஆய்வுக்கூடத்தில் தயாரிப்பு
பொட்டாசியம் குளோரைடு அதிக செலவில்லாமல் பெறப்படுவதால், ஆய்வுக்கூடத்தில் மிக அரிதாக தேவைக்காக மட்டும் தயாரிக்கப்படுகிறது. ஆய்வுக்கூடத்தில் இது பொட்டாசியம் ஐதராக்சைடு (அல்லது வேறு பொட்டாசியம் காரங்களை) ஐதரோகுளோரிக் காடியுடன் சேர்ப்பதால் பெறப்படுகிறது:

:KOH  +  HCl   →   KCl  +  H2O

## மேற்கோள்கள்

பகுப்பு:குளோரைடுகள்
பகுப்பு:உணவுப் பட்டியல் கனிமங்கள்
பகுப்பு:உலோக ஆலைடுகள்
பகுப்பு:பொட்டாசியம் சேர்மங்கள்
பகுப்பு:கார உலோகக் குளோரைடுகள்
பகுப்பு:பாறை உப்பு படிகக் கட்டமைப்பு
பகுப்பு:பொட்டாசு
கீல்

**கீல்** ஒரு இயந்திர பொருள் ஆகும். இரண்டு திட பொருட்களை இணைக்கும் இயந்திர தாங்கி.இந்த இயந்திர தாங்கி ஒரு வரையறுக்கப்பட்ட சுழல்முறை கொண்டது. இந்த கீல் கதவு, ஜன்னல், அலமாரி போன்ற வற்றில் பயன்படும். இந்த கீல் துருப்பிடிக்கா எஃகு, இரும்பு, பித்தளை போன்ற உலோகத்தால் உருவாக்கப்படுகிறது. இரண்டு பொருட்கள் (பெரும்பாலும் மரபலகை, ஓட்டுப்பலகை,நெகிழிபலகை) ஒரு தரமான கீல் மூலம் இனைக்கப்பட்டு இருக்கும்போது அவற்றில் ஒன்று நிலையாகவும் மற்றொன்று  வரையறுக்கப்பட்ட கோணத்தில் சுழலும் தன்மை உடையது. உலகின் பல நாடுகளிலும் இந்த கீல் உற்பத்தி செய்யப்படுகிறது.

Hamburgerpaumelle.JPG|வலது|கீல்-கதவிணைக்கும் சில்லு
Scharnier_lossepen001.jpg|வலது|கீல்
Kogelstiftpaumelles.JPG|வலது|கீல்
Euro_hinge_1.jpg|வலது|கீல்

## சான்றுகள்
http://www.technologystudent.com/joints/hinge1.htm
பகுப்பு:கட்டிடங்கள்
பகுப்பு:கட்டிடக்_கூறுகள்
வரலாற்றுப் பாதுகாப்புக்கான தேசிய அறக்கட்டளை

**வரலாற்றுப் பாதுகாப்புக்கான தேசிய அறக்கட்டளை** (National Trust for Historic Preservation) வாசிங்டன் டி. சி. இல் உள்ள, தனியார் நிதியுடன் இயங்கும் இலாபநோக்கற்ற அமைப்பு ஆகும். இது ஐக்கிய அமெரிக்காவில் வரலாற்றுப் பாதுகாப்புத் துறையில் செயற்படுகிறது. உறுப்பினர் உதவியில் இயங்கும் இந்த அமைப்பு, அமெரிக்காவில் உள்ள பல வகைப்பட்ட வரலாற்றுக் கட்டிடங்கள், அயல்கள், மரபுரிமைகள் ஆகியவற்றை அதன் திட்டங்கள், வளங்கள், பரிந்துரைகள் ஆகியவற்றினூடாகப் பாதுகாப்பதற்கு உதவுமுகமாக 1949 இல் காங்கிரசு உரிமைப்பட்டயம் மூலம் நிறுவப்பட்டது.

## மேலோட்டம்
அமெரிக்காவின் வரலாற்று இடங்களைப் பாதுகாப்பதில் தலைமைத்துவம் வழங்குவதன் மூலமும்; தேசிய கொள்கை உருவாக்கப் பணிகளில் ஈடுபடுவதுடன் தமது உள்ளூர் அலுவலகங்கள் ஊடாகவும், தேசிய பூங்கா சேவை, மாநில வரலாற்றுப் பாதுகாப்பு அலுவலகங்கள், உள்ளூர் வரலாற்றுப் பாதுகாப்புக் குழுக்கள் போன்ற பங்காளிகள் ஊடாகவும் பரப்புரைகளை மேற்கொள்வதன் மூலமும், உள்ளூர் வரலாற்றுப் பாதுகாப்பாளர்களுக்கு ஆற்றல் வழங்குவதை இந்த அமைப்பு நோக்கமாகக் கொண்டுள்ளது.

வாசிங்டன் டி. சி. இல் தலைமையகத்தைக் கொண்டுள்ள இந்த அமைப்பின் கள அலுவலகங்கள் பாசுட்டன், நியூயார்க் நகரம், சார்லசுட்டன், நாசுவிலி, சிக்காகோ, ஊசுட்டன், டென்வர், பொயிசு, லாசு ஏஞ்சல்சு, சான் பிரான்சிசுக்கோ, கான்பி (ஒரிகோனில் உள்ள போர்ட்லாந்துக்கு அண்மையில்), சீட்டில் ஆகிய இடங்களில் உள்ளன. இந்த அமைப்பு அறங்காவலர் சபையினால் நிர்வாகம் செய்யப்படுகிறது. இதன் தற்போதைய தலைவர் இசுட்டெபனி கே. மீக்சு. தற்போது இவ்வமைப்புக்கு ஏறத்தாழ 750,000 உறுப்பினர்களும் உதவுபவர்களும் உள்ளனர்.

பரப்புரைகளை முன்னெடுப்பதற்கும் அப்பால், பாதுகாப்புத் தலைமைத்துவ மன்றத்தினூடாகக், கட்டுரைகள், ஆய்விதழ்கள், விடய ஆய்வு, மாநாடுகள், பயிற்சிகள் போன்ற கல்வி வளங்களையும் இந்த அமைப்பு வழங்குகிறது. இது, *பிரிசெர்வேசன்* (Preservation) என்னும் சஞ்சிகை ஒன்றை வெளியிடுவதுடன், "பிரிசெர்வேசன்நேசன்" (PreservationNation) என்னும் வலைப்பூ ஒன்றையும் நடத்தி வருகிறது.

தேசிய அறக்கட்டளையின் தற்போதைய பணி, வரலாற்று இடங்களின் தகவமை மீள்பயன்பாடு ஊடாகப் பேண்தகு சமுதாயங்களைக் கட்டியெழுப்புவதையும்; பண்பாட்டு முக்கியத்துவம் கொண்ட களங்களைப் பாதுகாப்பதன் மூலம் பண்பாட்டுப் பல்வகைமையைக் காப்பதையும்; பொது நிலங்களில் உள்ள வரலாற்று இடங்கள் தொடர்பில் கூடிய பொறுப்பாண்மையுடன் செயற்படுவதையும், வரலாற்றுச் சொத்துக்களின் மேலாண்மையில் புதுமுறைகளை முன்னெடுப்பதையும் நோக்கமாகக் கொண்டது.

## மேற்கோள்கள்
  

பகுப்பு:மரபுரிமைப் பாதுகாப்பு
மாலிப்டினம்(V) குளோரைடு

**மாலிப்டினம்(V) குளோரைடு** *(Molybdenum(V) chloride)* (MoCl5)2 என்ற மூலக்கூற்று வாய்ப்பாடு கொண்ட கனிம வேதியியல் சேர்மமாகும். அடர் கருப்பு நிறச் சேர்மமான இச்சேர்மம் பிற மாலிப்டினம் சேர்மங்களை தயாரிக்க ஆராயப்பட்டு வருகிறது. ஈரத்தால் பாதிக்கப்படும் இச்சேர்மம் குளோரினேற்றம் பெற்ற கரைப்பான்களில் கரைகிறது. மாலிப்டினம் பென்டாகுளோரைடு என்று வழக்கமாக அழைக்கப்படும் இச்சேரம் உண்மையில் இருபடி Mo2Cl10  என்ற மூலக்கூற்று வாய்ப்பாடு கொண்ட ஒரு இருபடியாகும்

## கட்டமைப்பு

ஒவ்வொரு மாலிப்டினமும் உட்புற எண்முக சீரொழுங்கும், மாலிப்டின மையங்களுக்கு இடையில் இரண்டு குளோரைடு பாலங்களையும் கொண்டுள்ளன. இதே கட்டமைப்பு தங்குதன், நையோபியம், டாண்ட்டலம் பென்டாகுளோரைடுகளில் காணப்படுகிறது. வாயு முகநிலையிலும் கரைசல்களில் பகுதியாகவும் இந்த இருபடிகள் சிறிதளவு சிதைவடைந்து ஒருபடி பென்டா ஆலைடைக் கொடுக்கின்றன . இவை இணைகாந்தப் பண்பு கொண்டு, மாலிப்டின மையங்கள் ஒவ்வொன்றும் இணைபிரிந்த எலக்டரானைப் பெற்றுள்ளன. முறையான +5 ஆக்சிசனேற்ற நிலையில் உலோக மையத்தின் மீது இணைதிறன் எலக்ட்ரானை விடுவிக்கின்றன. 

## தயாரிப்பும் வேதி வினைகளும்

Mo தனிமத்தை குளோரினேற்றம் செய்தும், MoO3 சேர்மத்தை குளோரினேற்றம் செய்தும் மாலிப்டினம்(V) குளோரைடைத் தயாரிக்கலாம். இம்முறையில் நிலைப்புத்தன்மையற்ற மாலிப்டினம் எக்சாகுளோரைடு உற்பத்தியாவதில்லை

MoCl5 ஒரு வலுவான ஆக்சிசனேற்றியாகும். அசிட்டோநைட்ரைலால் ஒடுக்கப்பட்டு ஆரஞ்சுநிற அணைவுச் MoCl4(MeCN)2, சேர்மத்தைக் கொடுக்கிறது. பின்னர் இது டெட்ரா ஐதரோ பியூரானுடன் வினைபுரிந்து MoCl4(THF)2 என்ற பிற மாலிப்டினமுள்ள அணைவுச் சேர்மங்கள் தயாரிப்பில் உதவும் முன்னோடிச் சேர்மத்தைக் கொடுக்கிறது. 
MoCl5 சேர்மம் HBr ஆல் ஒடுக்கப்பட்டு  MoBr4 உருவாகிறது. 

-50 பாகை செல்சியசு வெப்பநிலையில் எத்தில் புரோமைடு முன்னிலையில் புரோமினேற்றம் நிகழ்ந்து இடைநிலையாக MoBr5 உருவாகிறது. 20 ° செல்சியசு வெப்பநிலையில் Br2  உருவாக்கப்பட்டு மாலிப்டினத்தின் வழக்கமான +5 ஆக்சிசனேற்ற நிலை +4 ஆக்சிசனேற்ற நிலையாக மாறுகிறது. வினையில் நிகழும் ஒட்டுமொத்த மாற்றமும் இச்சமன்பாட்டில் தரப்பட்டுள்ளது. 

2 MoCl5 + 10 HBr → 2 MoBr4 + 10 HCl + Br2

MoBr4 , டெட்ரா ஐதரோபியூரானுடன் வினைபுரிந்து Mo(III) இனத்தைச் சார்ந்த மெர்-MoBr3(THF)3 கிடைக்கிறது. 
எளிதில் ஆக்சிசனமேற்றமடையாத ஈந்தணைவி களுக்கு எதிராக MoCl5 ஒரு நல்ல இலூயிக் அமிலமாக விளங்குகிறது

குளோரைடுடன் வினைபுரிந்து [MoCl6]− என்ற ஒரு கூட்டு விளைபொருளாக உருவாகிறது.
குளோரினேற்றம், ஆக்சிசன்நீக்கம், ஆக்சிசனேற்ற பிணைப்பு வினைகள் போன்ற கரிமத்தொகுப்பு வினைகளில் அரிதாக மாலிப்டினம்(V) குளோரைடு பயன்படுத்தப்படுகிறது

## முன்பாதுகாப்பு

மாலிப்டினம்(V) குளோரைடு ஒரு தீவிரமான ஆக்சிசனேற்ரி என்பதால் விரைவாக  நீராற்பகுப்பு அடைந்து ஐதரசன் குளோரைடு வாயுவை விடுவிக்கிறது.  

## மேலும் காண்க
* மாலிப்டினம் நாற்குளோரைடு
* மாலிப்டினம்(VI) குளோரைடு
* மாலிப்டினம்(V) புளோரைடு
* தங்குதன்(V) குளோரைடு

## மேற்கோள்கள்

பகுப்பு:மாலிப்டினம்(V) சேர்மங்கள்
பகுப்பு:குளோரைடுகள்
பகுப்பு:மாலிப்டினம் ஆலைடுகள்
இளங்கலை கல்வியியல்

**இளங்கலை கல்வியியல் ** (Bachelor of Education) என்பது பள்ளிகளில் ஆசிரியர் பணிக்காக ஆசிரிய மாணவர்களைத் தயார் செய்யும் *இளங்கலை தொழில்முறை பட்டம்* ஆகும். இளங்கலை கல்வியியல் பயின்ற ஆசிரியர்கள் மாணவர்களுக்கு கற்பிக்க முழுமையாக தகுதி பெற்றவா்கள் ஆவா்.

## இந்தியா
இந்தியாவில் இளங்கலை கல்வியியல் கல்வியியல் கல்லூரிகளில் பயிற்றுவிக்கப்படுகிறது. 
* இளநிலைப் பட்டத்துடன் இளங்கலை கல்வியியல் பயின்றவர்கள் உயர் நிலை வகுப்புகளுக்கு (6 மற்றும் 10 வகுப்புகள்) கற்பிக்க தகுதி பெற்றவர்கள் ஆவர்.
* முதுநிலைப் பட்டத்துடன் இளங்கலை கல்வியியல் பயின்றவர்கள் மேல் நிலை வகுப்புகளுக்கு (11 மற்றும் 12 வகுப்புகள்) கற்பிக்க தகுதி பெற்றவர்கள் ஆவர்.

### படிப்புக் காலம்
இந்தியா முழுவதும் ஆசிரியர் பயிற்சி நிறுவனங்களுக்கு அங்கீகாரம் அளிக்கும் அமைப்பான தேசிய ஆசிரியர் கல்வி மையம்  (என்.சி.டி.இ.) இளங்கலை கல்வியியல் படிப்பு காலம் 2 ஆண்டுகளாக உயர்த்தப்படும் என்று அறிவித்தது. இதையடுத்து 2015-2016 ஆம் கல்வி ஆண்டு முதல் அனைத்து கல்வியியல் கல்லூரிகளிலும் நடைமுறைப்படுத்தப்பட்டது. 

### பல்கலைக்கழகம்
தமிழ்நாட்டிலுள்ள கல்வியியல் கல்லூரிகள் அனைத்தும் தமிழ்நாடு ஆசிரியர் கல்வியியல் பல்கலைக்கழகத்துடன் இணைக்கப்பட்டு உள்ளன.

## மேற்கோள்கள்

பகுப்பு:இளநிலை பட்டங்கள்
அலுமினியம் இண்டியம் ஆர்சனைடு

**அலுமினியம் இண்டியம் ஆர்சனைடு** *(Aluminium indium arsenide)* என்பது AlInAs (AlxIn1-xAs)   என்ற மூலக்கூற்று வாய்ப்பாடு கொண்ட ஒரு குறைக்கடத்திச் சேர்மமாகும். இண்டியம் அலுமினியம் ஆர்சனைடு என்ற பெயராலும் இக்குறைகடத்தி அழைக்கப்படுகிறது. காலியம் இண்டியம் ஆர்சனைடு (GaInAs) குறைக்கடத்தியின் அணிக்கோவை மாறிலிகளுக்கு அருகான மதிப்புகளையும் அதைவிட கூடுதலான ஆற்றல் இடைவெளியையும் இக்குறைகடத்தி கொண்டுள்ளது. (AlxIn1-xAs) என்ற வாய்ப்பாட்டிலுள்ள X, 0 மற்றும் 1 என்ற மதிப்புகளை ஏற்கிறது. InAs மற்றும் AlAs சேர்மங்களுக்கிடையிலான விதிக்கட்டுபாடில்லாத கலப்புலோகம் என்பதை இம்மதிப்புகள் சுட்டிக்காட்டுகின்றன. விகிதக்கட்டுப்பாடுகள் ஏதுமில்லாத கலப்புலோகமிது என்பதை AlInAs என்ற வாய்ப்பாடு தெரிவிக்கிறது. 

தாங்கல் அடுக்குகளாக உறுமாற்ற உயர் எலக்ட்ரான் இயக்க திரிதடையங்களில் அலுமினியம் இண்டியம் ஆர்சனைடு பயன்படுத்தப்படுகிறது. இங்கு இது காலியம் ஆர்சனைடு தளப்பொருள், காலியம் இண்டியம் ஆர்சனைடு அலைவரிசை இவற்றிடையிலான அணிக்கோவை மாறிலிகளை சமப்படுத்துகிறது.  
இண்டியம் காலியம் ஆர்சனைடுகளுடன் சேர்த்து குவாண்டம் படலமாகச் செயற்படும் மாற்று அடுக்குகள் தயாரிக்கவும் இது பயன்படுத்தப்படுகிறது. இத்தகைய அமைப்புகள் அகன்றவரிசை குறைக்கடத்தி லேசர்களில் பயன்படுத்தப்படுகின்றன. 

## முன்பாதுகாப்பு

AlInAs இன் நச்சுத்தன்மை குறித்து முழுமையாக ஆராயப்படவில்லை. தூளாக இருக்கும் போது இது கண், தோல், நுரையீரல்களில் எரிச்சலை உண்டாக்குகிறது. மேலும் இது தொடர்பான மூலப்பொருட்களும் ஆராயப்பட்டு சமீபத்தில் விமர்சிக்கப்பட்டுள்ளது . 

## மேற்கோள்கள்

பகுப்பு:அலுமினியம் சேர்மங்கள்
பகுப்பு:இண்டியம் சேர்மங்கள்
பகுப்பு:ஆர்சினைடுகள்
தகவமை மீள்பயன்பாடு

**தகவமை மீள்பயன்பாடு** (Adaptive reuse) என்பது, பழைய களங்களையும், கட்டிடங்களையும் அவை கட்டப்பட்ட அல்லது வடிவமைக்கப்பட்ட நோக்கங்கள் அல்லாத பிற நோக்கங்களுக்கு மீளப் பயன்படுத்தும் செயல்முறையைக் குறிக்கும். நகர்ப்புறப் பரவலைக் குறைப்பதற்கும், நிலத்தைச் சேமிப்பதற்கும் தகவமை மீள்பயன்பாடு முக்கிய காரணியாக அமையக்கூடும் என்ற கருத்து உள்ளது. இருந்தாலும், புதுப்பித்தல், முகப்பியம், தகவமை மீள்பயன்பாடு ஆகியவற்றுக்கு இடையில் தெளிவில்லாத எல்லைகளே இருப்பதால், சிலவேளைகளில் தகவமை மீள்பயன்பாடு சர்ச்சைக்கு உள்ளாகக்கூடும். இது வரலாற்றுப் பாதுகாப்புக்கும், இடித்து அழித்தலுக்கும் இடையிலான ஒரு இணக்கநிலையாகக் கருதப்படுகிறது.

## மேற்கோள்கள்

பகுப்பு:மரபுரிமைப் பாதுகாப்பு
அடி மண்

**அடி மண்** *(subsoil)* என்பது தரையின் மேர்பரப்பில் இருக்கும் மேல் மண்ணிற்குக் கீழாக நிலத்தடியில் உள்ள மண்ணாகும்.மேல் மண்ணைப் போலவே இதுவும் மணல், வண்டல் மற்றும் களிமண் போன்றவற்றின் சிறிய துகள்கள் சேர்ந்து அடி மண்னையும் உருவாக்குகின்றன. ஆனால் அடி மண்ணில் மேல் மண்ணில் உள்ள உயிர்ம பருப்பொருள்களையும் மற்றும் மட்கு உள்ளடக்கத்தையும் கொண்டிருக்கவில்லை.

நிலத்தடி மண்ணுக்குக் கீழேயிருப்பது கீழடுக்காகும்.  எஞ்சிய படுகைப் பாறை படிவுகள்  அல்லது  காற்றுவீச்சுப் படிவுகள் போன்றவை ஒன்றன்கீழ் ஒன்றாக படிந்துள்ளன.  படிவத்தின் கீழ் உள்ள மற்றொரு படிவம், உள்ளது.
அடர் மட்குகள் குறைவாக இருப்பதால் அடிமண்ணின் நிறம் மேல் மண்ணைக் காட்டிலும் வெளிர் நிறத்தில் காணப்படுகின்றன. இங்கு மரங்கள் போன்ற சில தாவரங்களின் ஆழமான வேர்கள் காணப்படலாம். ஆனால் பெரும்பாலான தாவரங்களின் வேர்கள் மேல் மண்ணின் மேற்பரப்பிற்குள்ளேயே உள்ளன.

களிமண் சார்ந்த அடிமண்ணே உலர்மண் கல், திமித்த மண்சுவர், போன்ற பல புவி கட்டுமானங்களுக்கு ஆதார மூலமாக உள்ளது.

## சான்றுகள்

*  
* 

## புற இணைப்புகள்
* Topsoil and Subsoil
* Wossac அனைத்துலக மண்ணைப் பற்றிய தகவல் இணையம்.

பகுப்பு:மண் வகைகள்
முகப்பியம்

**முகப்பியம்** (Facadism) என்பது, கட்டிடம் ஒன்றின் முகப்பு கட்டிடத்தின் பிற பகுதிகளில் இருந்து தனித்து இருக்கும் வகையில் வடிவமைக்கும் அல்லது கட்டும் கட்டிடக்கலை அல்லது கட்டுமான நடைமுறையைக் குறிக்கும். பெரும்பாலும் மரபுரிமைப் பாதுகாப்புக் கட்டுப்பாடுகளின் கீழ், கட்டிடத்தின் முகப்பைப் பாதுகாத்துக்கொண்டு அதன் பின்னால் புதிய கட்டிடத்தைக் கட்டும் முறை பின்பற்றப்படுகிறது. 

கட்டிட முகப்புக்களைப் பாதுகாப்பதற்குப் பல வரலாற்று, அழகியல் காரணங்கள் உள்ளன. கட்டிடங்களின் உட்புறங்கள் தீப்பிடித்தல் போன்ற அழிவுகளுக்கு உள்ளாகிப் பயன்படுத்தப்பட முடியாத நிலை ஏற்படும்போது, முகப்பைப் பாதுகாப்பதற்கு முகப்பிய நடைமுறையைச் சிலர் பயன்படுத்துகின்றனர். வணிக நோக்கத்துக்காகக் கட்டிடங்களைக் கட்டி விற்பவர்கள், வரலாற்று அல்லது அழகியல் முக்கியத்துவம் உள்ள கட்டிடங்களுக்குப் பதிலாகப் புதிய கட்டிடங்களைக் கட்ட முயலும்போது, மரபுரிமைப் பாதுகாப்பாளர்களுடன் இணக்கத்துக்கு வருவதற்காக இந்த நடைமுறையைக் கைக்கொள்வது உண்டு. 

கட்டிடங்களைப் புதுப்பித்தல், தகவமை மீள்பயன்பாடு, மீள்கட்டுமானம், முகப்பியம் போன்றவற்றுக்கு இடையே தெளிவற்ற எல்லைகள் இருப்பதுண்டு. சிலவேளைகளில் கட்டிடங்களைப் புதுப்பிக்கும் போர்வையில் வெளிச்சுவர்கள் தவிர்ந்த எல்லாப் பகுதிகளையும் அகற்றிவிட்டு மீளக்கட்டுவர். இது முகப்பியத்துக்குச் சமம். வெளிச்சுவர், கூரை, தளங்கள் ஆகியவற்றை அப்படியே வைத்துக்கொண்டு செய்யும் புதுப்பித்தல்களும், திருத்த வேலைகளும் பழைய கட்டிடத்துடனான இணைப்பைப் பெருமளவுக்குப் பேணும் வகையில் அமைகின்றன. இதற்கு முரணாக, சாலை முகப்புகளாக அமையக்கூடிய ஒன்றோ இரண்டோ முகப்புச் சுவர்களை மட்டும் அழகியல் மற்றும் அலங்காரக் காரணங்களுக்காக விட்டுவைப்பது முகப்பியத்தின் வழமையான நடைமுறை.

இது பெருமளவு சர்ச்சைக்கு உரியதாகவும், பல மரபுரிமைப் பாதுகாப்பாளர்களால் விரும்பப்படாததாகவும் இருந்தும், சமுதாயத்தில் பலர் பழமையைப் பாதுகாக்க விரும்புவதால் முகப்பியம் பயன்பாட்டில் இருந்துவருகிறது.

## மேற்கோள்கள்

பகுப்பு:கட்டிடக்கலை
பகுப்பு:மரபுரிமைப் பாதுகாப்பு
டாக்கா கோட்டம்

**டாக்கா கோட்டம்** (Dhaka Division) (, தெற்காசியாவின் வங்காளதேச நாட்டின் எட்டு நிர்வாகக் கோட்டங்களில் ஒன்றாகும். வங்காளதேசத்தின் தலைநகரான டாக்கா நகரமே இக்கோட்டத்தின் நிர்வாகத் தலைமையிடமாகும்.
2011-ஆம் ஆண்டு மக்கள் தொகை கணக்கெடுப்பின் படி டாக்கா கோட்டம் 31177.74  சதுர கிலோ மீட்டர் பரப்பளவும், மற்றும்  4,74,24,418   மக்கள் தொகையும் கொண்டது.

டாக்கா கோட்டத்தின் வடக்கில் மைமன்சிங் கோட்டமும், தெற்கில் பரிசால் கோட்டமும், தென்கிழக்கில் சிட்டகாங் கோட்டமும், கிழக்கில் சில்ஹெட் கோட்டமும், வடமேற்கில் ரங்க்பூர் கோட்டமும், மேற்கில் ராஜசாகி கோட்டம் மற்றும் குல்னா கோட்டமும் எல்லைகளாக உள்ளது.

## நிர்வாகம்

டாக்கா கோட்டத்தில் இரண்டு மாநகராட்சிகளும், 13 மாவட்டங்களும், 93 துணை மாவட்டங்களும், 1,239 கிராம ஒன்றியக் குழுக்களும் உள்ளது.

## மக்கள் தொகையியல்
31177.74 சதுர கிலோ மீட்டர் பரப்பு கொண்ட  இக்கோட்டத்தின் 2011-ஆம் ஆண்டின்  மக்கள் தொகை கணக்கெடுப்பின் படி மக்கள் தொகை  4,74,24,418 ஆக உள்ளது. அதில் ஆண்கள்  2,41,72,317 ஆகவும், பெண்கள்  2,32,52,101  ஆகவும் உள்ளனர்.    ஆண்டு மக்கள் தொகை வளர்ச்சி 1.93 %ஆக உள்ளது.   பாலின விகிதம்   104 ஆண்களுக்கு  100  பெண்கள்  வீதம் உள்ளனர்.  மக்கள் தொகை அடர்த்தி ஒரு சதுர கிலோ மீட்டர் பரப்பளவில் 1521    நபர்கள் வீதம் வாழ்கின்றனர்.  மாவட்ட சராசரி எழுத்தறிவு  54.2%  ஆக உள்ளது.இக்கோட்டத்தின்  பெரும்பாலான  மக்கள் இசுலாமிய சமயத்தைப் பின்பற்றுபவர்களாகவும், வங்காள மொழியைப் பேசுபவர்களாகவும் உள்ளனர்.

## பொருளாதாரம்
இக்கோட்டம் வேளாண்மைப் பொருளாதாரத்தைச் சார்ந்து உள்ளது.  இக்கோட்டத்தில் பல ஆறுகள் பாய்வதால் நீர் வளமும், மண் வளமும் கொண்டுள்ளது. எனவே இங்கு நெல், கோதுமை, கரும்பு, பருத்தி, சணல், மா, பலா, வாழை, எண்ணெய் வித்துக்கள், நவதானியங்கள், சோளம், உருளைக்கிழங்கு முதலியன பயிரிடப்படுகிறது.

## போக்குவரத்து
ஆறுகளின் நீர் வழித் தடங்கள் மூலம் பயணிகள் மற்றும் சரக்கு போக்குவரத்திற்கு இயந்திரப் படகுகள் மற்றும் பாய்மரப் படகுகள் பயன்படுத்தப்படுகிறது. 

டாக்கா பன்னாட்டு வானூர்தி நிலையம், உலகத்தின் முக்கிய நகரங்களுடன் இணைக்கிறது.

இந்திய இரயில்வேத் துறை, கொல்கத்தா - டாக்கா நகரங்களுக்கிடையே தொடருந்துகள்  இயக்குகிறது.

## மேற்கோள்கள்

பகுப்பு:வங்காளதேசத்தின் கோட்டங்கள்
பகுப்பு:டாக்கா கோட்டம்
சரசுவதி வனவிலங்கு சரணாலயம்

**சரசுவதி வனவிலங்கு சரணாலயம்** *(Saraswati Wildlife Sanctuary)* இந்தியாவின் அரியானா மாநிலத்திலுள்ள கைத்தல் மாவட்டத்தில்  இருக்கும் ஒரு வன விலங்குச் சரணாலயம் ஆகும். சியோன்சர் காடு என்ற பெயராலும் அழைக்கப்படும் இச்சரணாலயம் 4452.85 எக்டேர் பரப்பளவிற்கு பரந்து விரிந்துள்ளது .

கலேசர் தேசியப்பூங்கா, மர்னி குன்றுகள், சரசுவதி வனவிலங்கு சரணாலயம் என்பவை அரியானாவிலுள்ள முறையே முதல், இரண்டு மூன்றாவது பெரிய காடுகளாகும். 

## அமைவிடம்

பெகோவாவில் இருந்து 10 கிலோமீட்டர், குருச்சேத்திரத்திலிருந்து 40 கிலோமீட்டர் தொலைவு, கைத்தலிலிருந்து60 கிலோமீட்டர் தொலைவுகளில் பெகோவா-சீக்கா-பட்டியாலா சாலையில் இச்சரணாலயம் அமைந்துள்ளது. மேலும் தில்லியில் இருந்து 200 கிலோமீட்டர், பட்டியாலாவில் இருந்து 62 கிலோமீட்டர், அம்பாலாவிலி இருந்து 66 கிலோமீட்டர், கர்னாலில் இருந்து 67 கிலோமீட்டர்,  சண்டிகாரில் இருந்து 150 கிலோமீட்டர் தொலைவுகளில் இந்தச்சரணாலம் இருக்கிறது. 

## வரலாறு

சரசுவதி பெருந்தோட்டம் 1988 ஆம் ஆண்டு சூலை 29 இல் சரசுவதி வனவிலங்குச் சரணாலயம் என பெயரிடப்பட்டது . 

## தொல்லியல் எச்சங்கள்

2016 ஆம் ஆண்டு ஏப்ரல் 9 இல் தி டிரிப்யூன் என்ற ஆங்கிலச் செய்தித்தாள் வெளியிட்ட அறிக்கையில் இச்சரணாலயத்தில் இருந்ததாகக் கருதப்படும் சைவ சமயத்தைச் சார்ந்த மடத்தலைவர் மற்றும் அவருடைய உறுப்பினர்கள் இருந்ததற்கான சான்றுகள் கிடைத்துள்ளதாக அறிவித்தது. சரணாலயத்தில் இருந்த பழைய ஆலமரத்தை பிடுங்கியபோது 15 அடி ஆழத்தில் பண்டைய செவ்வகச் செங்கற்கள் காணப்பட்டதாக நம்பப்படுகிறது.
குருச்சேத்திர சிறீகிருட்டிணா அருங்காட்சியகத்தின் காப்பாளர் இராசேந்திர சிங் இராணா இச்செவ்வகச் செங்கற்கள் 1500 ஆண்டுகளுக்கு முற்பட்டவை எனத் தெரிவித்துள்ளார். குப்தர் காலம், குசானர்கள் காலம் ஆகியவற்றுக்கும் முற்பட்டதாக இருக்கலாம் என்று கருதப்படுகிறது. சரசுவதி இப்பகுதியில் பாய்ந்ததாகவும் கருதப்படுகிறது .
முகலாயர் காலத்தைச் சேர்ந்த 40 ஆண்டுகால சிறிய செங்கற்களால் கட்டப்பட்ட பழைமையான தண்ணீர் கிணறு ஒன்றும் காணப்படுகிறது.

## மேற்கோள்கள்

## புற இணைப்புகள்
* List of National Parks, State Wild Life Sanctuaries, Zoos and Parks  in அரியானா

பகுப்பு:இந்திய காட்டுயிர் காப்பகங்கள்
பகுப்பு:அரியானா
பகுப்பு:விலங்குகள் காப்பகங்கள்
பகுப்பு:கைத்தல் மாவட்டம்
யெசே இலியோனார்டு கிரீன்சுடைன்

**யெசே இலியோனார்டு கிரீன்சுடைன் (Jesse Leonard Greenstein)** (அக்தோபர் 15, 1909 - அக்தோபர் 21, 2002) ஓர் அமெரிக்க வானியலாளர் ஆவார்.  இவரது தந்தையார் ஜி. மவிரிசு. இவரின் தாயார் இலீச் பீன்கோல்டு.

இவர் 1937 இல் ஆர்வார்டு பல்கலைகழகத்தில் தன் 16 ஆம் அகவையில் சேர்ந்து, டொனால்டு எச். மெஞ்சே வழிகாட்டுதலின்கீழ் முனைவர் பட்டம் பெற்றார். ஆர்வார்டில் இருந்து விடுபடும் முன்பு, இவர் நம் பால்வழியில் கார்ல் ஜான்சுகி கண்டுபிடித்த கதிர்வீச்சு அலைகளை விளக்கி அதன் வாயிலைக் கண்டறியும்  பிரெட் இலாரன்சு விப்பிள் அவர்களின் திட்டத்தில் ஈடுபாட்டார்.  இவர் தன் தொழில்முறை வாழ்க்கையை யெர்க்கேசு வான்காணகத்தில் ஆட்டோ சுத்ரூவ அவர்களின் கீழ் தொடங்கினார். பின் கலிபோர்னியா தொழில்நுட்ப நிறுவனத்தில் சேர்ந்தார்.  உலூயிசு ஜி. கென்யேய் அவர்களுடன் இணைந்து இவர் புதிய கதிர்நிரல்மானியையும் அகல்நெடுக்க ஒளிப்படக் கருவியையும்  உருவாக்கினார்].  இவர் கால்டெக் நிறுவன வானியல் திட்டத்தை 1972 வரை வழிநடத்தினார். பின்னர், படைத்துறை வெள்ளோட்டச் செயற்கைக்கோள்களின் வகைபாட்டில் ஈடுபட்டார்.

இவர் இலெவெரெட் டேவிசு இளவலுடன் இணைந்து, 1949 இல் நம் பால்வழியில் உள்ள காந்தப்புலம் அதன் சுருள்கைத் திசையுடன் இணையாக நிலவுவதற்கான செயல்முறை விளக்கம் தந்தார் .டேவிசு உடனான கோட்பாட்டுப்பணி அண்மையில் கண்டுபிடிக்கப்பட்ட ஒளியின் முனைவாக்கம் உடுக்கண வெளியில் நிலவும் தூசுமணிகளின் காந்தப்புலச் சிதறலால் விளைகிறது என்ற வில்லியம் ஆல்பர்ட் கில்ட்னரின் முடிவை அடிப்படையாகக் கொண்டதுவாகும்.

இவர் விண்மீன்களில் வேதியியல் தனிமங்கள் செறிந்து இருப்பதை அறியும் முதன்மை ஆய்வில் ஈடுபட்டார். மார்ட்டன் சுகிமிடுடன் இணைந்து முதன்முதலாக பால்வெளியளவுக்குப் பொலிவு உள்ள, நெடுந்தொலைவில் அமைந்த  குறும்பொருள்களாக,  பகுதி உடுக்கணவெளி கதிர்வீச்சு வாயில்களை (குவேசார்களை) முதன்முதலாக இனங்கண்டார். முதலில் கண்டுபிடிக்கப்பட்ட கதிர்வீச்சு வாயில்களான 3C 48, 3C 273 ஆகிய குவேசார்களின் கதிர்நிரல்கள் சிவப்பு பக்கமாக உயர்பெயர்ச்சியுடன் அமைந்திருந்தன. எனவே இவற்றை இனங்காண்பது மிக அரிதாக இருந்தது. ஆனால் கிரீன்சுடைன்  3C 48 ஐ சுகிமிடுக்கும் முன் இனங்கண்டார். இவரது ஒருசாலை பணியாளர் பலோமார் வான்காணகத்தில்  3C 273 இன் கதிர்நிரலைக் கணித்தார்.

## தகைமைகள்

**விருதுகள்**

அமெரிக்க வானியல் கழகத்தின் என்றி நோரிசு இரசல் விரிவுரைத் தகைமை (1970)
*புரூசு பதக்கம் (1971)
*அரசு வானியல் கழகத்தின் பொற்பதக்கம்]] (1975)

**இவர் பெயர் இடப்பட்டவை**

*குறுங்கோள் 4612 கிரீன்சுடைன்

## மேற்கோள்கள்


## வெளி இணைப்புகள்

* Obituary from Caltech 
* Caltech oral history interview
* Story of the discovery of quasars  
* Bruce Medal page
* Awarding of Bruce medal: PASP '''83''' (1971) 243
* Awarding of RAS gold medal: QJRAS '''16''' (1975) 356
*Biography by Robert P. Kraft, former director of Lick Observatory 

பகுப்பு:1909 பிறப்புகள்
பகுப்பு:2002 இறப்புகள்
பகுப்பு:அமெரிக்க வானியலாளர்கள்
பகுப்பு:ஆர்வர்டு பல்கலைக்கழக முன்னாள் மாணவர்கள்
புதிய மெத்திலீன் நீலம்

**புதிய மெத்திலீன் நீலம்** *( New methylene blue)* என்பது தயசீன் வகை பல்லின வளையக் கரிமச் சேர்மமாகும். நுண்ணுயிர் எதிர்ப்புப் பொருள் ஒரு நிறமிக்கறையாகவும் புதிய மெத்திலீன் நீலம் பயன்படுத்தப்படுகிறது. அசீன் சாயமாக வகைப்படுத்தப்பட்டுள்ள இது குரோமோபோர் என்ற நிறந்தாங்கி நேர்மின் அயனியாகக் கருதப்படுகிறது. எதிர்மின் அயனி என்று எதுவும் தனியாக குறிப்பிடப்படவில்லை .

## பயன்கள்

கறையாக்கும் முகவராக புதிய மெத்திலீன் நீலம் உடற்செல் நோயியல், நுண்திசு நோயியல் போன்ற துறைகளில் முதிர்ச்சியடையாத இரத்தச் சிவப்பு அணுக்களுக்கு அடையாளமிட பயன்படுத்தப்படுகிறது. முக்கிய மேற்கறையான இது பரவலாகப் புழக்கத்திலிருந்த மெத்திலீன் நீலத்துடன் நெருங்கிய தொடர்புடையதாகும் . 
 
## முன்பாதுகாப்பு

புதிய மெத்திலீன் நீலம் நச்சுத்தன்மை கொண்டது என்பதால் அதை சுவாசிப்பது , தோலில் படுவது முதலானவற்றை தவிர்க்கவேண்டும்.

## மேற்கோள்கள்

பகுப்பு:பல்லின வளையச் சேர்மங்கள்
பகுப்பு:இழையவியல்
பகுப்பு:சாயங்கள்
கார்பாக்சிலேட்டு

**கார்பாக்சிலேட்டு** *(Carboxylate)* என்பது கார்பாக்சிலிக் அமிலத்தின் ஒரு உப்பு அல்லது எசுத்தர் ஆகும். கார்பாக்சிலேட்டு உப்புகள் M(RCOO)n,என்ற பொதுவாய்ப்பாட்டைக் கொண்டுள்ளன. இங்குள்ள M தனிமத்தையும் n  1, 2,...என எண்களையும் குறிக்கின்றன. இதேபோல கார்பனேட்டு எசுத்தர்கள் RCOOR′ என்ற பொதுவாய்ப்பாட்டைக் கொண்டுள்ளன. இங்குள்ள R மற்றும் R’ என்பவை கரிமக் குழுக்களாகும். R′ ≠ H. என்பதை கவனத்தில் கொள்ள வேண்டும். கார்பாக்சிலெட்டு அயனியானது கார்பாக்சிலிக் அமிலத்தின் (RCOO−.) இணை காரமாகும். இது எதிர்மின் சுமையைப் பெற்றிருக்கும் ஓர் அயனியாகும்.

## கார்பாக்சிலேட்டு அயனியின் ஒத்திசைவு நிலைப்புத்தன்மை

கார்பாக்சிலிக் அமிலங்கள் ஆல்ககால்களைக் காட்டிலும் விரைவாக பிரிகையடைகின்றன. இப்பிரிகையின் போது கார்பாக்சிலேட்டு எதிர்மின் அயனியாகவும் நேர்மின்சுமை கொண்ட ஐதரசன் அயனியாகவும் பிரிகையடைகிறது. பொதுவாக இப்பிரிகை விளைபொருட்களை ஆல்காக்சைடுகள் மற்றும் புரோட்டான்கள் என்பர்.ஏனெனில் கார்பாக்சிலேட்டு அயனி ஒத்திசைவு மூலமாக நிலைப்புத்தன்மையடைகிறது. கார்பாக்சில் குழுவின் புரோட்டான் நீக்கத்திற்கு பின்னர் விடப்படும் எதிர்மின் சுமை இரண்டு எதிர் மின்னூட்ட ஆக்சிசன் அணுக்களுக்கு இடையில் இருக்கும் ஒத்திசைவுக் கட்டமைப்பில் பரவலாக்கப்படுகிறது. 
:
இரண்டு ஆக்சிசன் அணுக்களும் குறைவான வலிமையுள்ள எதிர்மின் சுமையைப் பெற்றுள்ளன என்பதே எலக்ட்ரான் திரள் பரவலாக்கப்படுகிறது என்பதன் பொருள் ஆகும். இதனால் நேர்மின் சுமை கொண்ட புரோட்டானும் குறைவாகவே கார்பாக்சிலேட்டு குழுவை நோக்கி ஈர்க்கப்படுகின்றன. எனவே கார்பாக்சிலெட்டு அயனி அதிக நிலைப்புத் தன்மையுடன் காணப்படுகிறது.மாறாக ஒரு ஆல்காக்சைடு ஒருமுறை உருவானவுடன் ஆக்சிசன் அணுவில் அதிக எதிர்மின் சுமையைப் பெற்றிருக்கும். இதனால் புரோட்டான் விடுபடுவது கடினமாகிறது. எனவேதான் கார்பாக்சிலிக் அமிலங்கள் ஆல்ககால்களைக் காட்டிலும் குறைவான கார காடித்தன்மை எண் (pH) மதிப்பைக் கொண்டுள்ளன. கரைசலில் அதிக எண்ணிக்கையில் புரோட்டான்களைப் பெற்றும் pH மதிப்பு குறைவாகவும் பெற்றுள்ளன 

## உதாரணங்கள்

* பார்மேட்டு அயனி, HCOO−
* அசிட்டேட்டு அயனி, CH3COO−
* லாக்டேட்டு ion, CH3CH(OH)COO−
* ஆக்சலேட்டு அயனி, 
* சிட்ரேட்டு அயனி, . 

## மேற்கோள்கள்

பகுப்பு:கார்பாக்சிலேட்டு எதிர்மின் அயனிகள்
பகுப்பு:எதிர்மின் அயனிகள்
தெரிசனம்கோப்பு

**தெரிசனம்கோப்பு**, இந்தியாவின் தமிழ்நாடு மாநிலத்தில் கன்னியாகுமரி மாவட்டத்தில் அமைந்த கிராமம். இயற்கை வளங்களாலும், அழகிய மலைத்தொடராலும் சூழப்பெற்ற சிறிய கிராமம் ஆகும். கிராமத்தின் கிழக்கு பகுதியில் தாடகை மலை உள்ளது.  ராமாயணத்தில் வரும் ராமரின் தாடகை வதமானது, இப்பகுதியின் அருகே நடந்ததாக நம்பப்படுகிறது. ஸ்ரீராமர் “சரமா”கிய அம்பினை, இப்பகுதியிலிருந்து கோர்த்ததால், “திருச்சரம்கோர்ப்பு” என்று அழைக்கப்பட்ட இடத்தின் பெயர் காலப்போக்கில் மருவி “தெரிசனம்கோப்பு” என்று அழைக்கப்படுவதாக கூறப்படுகிறது.

செவ்வகமாக காட்சியளிக்கும் ஊரின் வடகிழக்கு மூலையில் அமைந்துள்ளது “ராகவேஸ்வரர் உடனுறை உலகநாயகி அம்மன் திருக்கோவில்”. ஸ்ரீராமர், தாடகையை கொன்றதும், பெண்ணை கொன்ற பாவம் தீர சிவனை வழிபட்டதால், இந்த ஆலய மூலவர் சிவன், “ராகவேஸ்வரர்”, அதாவது ராகவன் வழிபட்ட ஈஸ்வரன் “ராகவேஸ்வரர்” என்றழைக்கப்படுகிறார்.  

பெரும்பான்மையான மக்கள் உழவுத் தொழிலை செய்கின்றனர். மாடு வளர்ப்பு, வாழை, தென்னை வளர்ப்பு போன்ற உழவு சார்ந்த தொழில்களும் மேற்கொள்ளப்படுகிறது. ஆயுர்வேத தொழிலில் உலகப்புகழ் பெற்ற “ஸ்ரீ சாரதா ஆயுர்வேதிக் மருத்துவமனை” இங்கு அமைந்துள்ளது. கந்த சஷ்டியின் போது இங்கு நடைபெறும் சூரசம்கார திருவிழா புகழ் பெற்றது.

## சான்றுகள்

பகுப்பு:கன்னியாகுமரி மாவட்டத்திலுள்ள கிராமங்கள்
ஏபர் தவுசுட் கர்டிசு

**ஏபர் தவுசுட் கர்டிசு (Heber Doust Curtis)** (ஜூன் 27, 1872 – ஜனவரி 9, 1942)ஓர் அமெரிக்க வானியலாளர் ஆவார். இவர் சூரிய ஒளிமறைப்புகளை ஆய்வு செய்ய, 11 வானியல் தேட்டங்களில் ஈடுபட்டார்.

## வாழ்க்கை

இவர் 1872 ஜூன் 27 இல் பிறந்தார். இவரது தந்தையார் ஆர்சன் பிளேர் கர்டிசு. இவரின் தாயார் சாரா எலிசா தவுசுட்.

இவர் மிச்சிகன் பல்கலைக்கழகத்திலும் வர்ஜீனியா பல்கலைக்கழகத்திலும் படித்தார். இவர் வர்ஜீனியா பல்கலைக்கழகத்தில் வானியல் பட்டம் பெற்றார்.

இவர் இலிக் வான்காணகத்தில் 1902 முதல் 1920 வரை பணிபுரிந்தார். இவர் ஜேம்சு எட்வார்டு கீலர் அவர்களின் ஒண்முகில்களின் அளக்கையைத் தொடர்ந்தார். இவர் 1912 இல் பசிபிக் வானியல் கழகத்தின் தலைவராகத் தேர்ந்தெடுக்கப்பட்டார்.

இவர் 1918 இல் மெசியர் 87 பால்வெளியை நோக்கிக் கண்டறிந்தார். இவர் முதன்முதலாக, பால்வெளி முனைத்தாரையைக் கண்ணுற்றார். இதை இவர் "மெல்லிய பொருண்மக் கோட்டால் பால்வெளிக்கருவுடன் இணைந்த வியப்புமிக்க நீள்கதிர்க்கற்றை" என விவரித்தார்.

இவர் 1920 இல் அலெகனி வான்காணக இயக்குநராக அமர்த்தப்பட்டார். அதே ஆண்டில் இவர் ஆர்லோவ் சேப்ளே அவர்களுடன் ஒண்முகில்கள், பால்வெளிகளின் தன்மைபற்றியும் புடவியின் உருவளவு பற்றியும் நடந்த  பெருவிவாதத்தில் பங்கேற்றார். இவர் தற்போது ஏற்கப்பட்டுள்ள பால்வெளிகள் பற்றிய கண்ணோட்டத்தை முன்மொழிந்தார்.

இவர் 1925 இல் படலத் தட்டு ஒப்பீட்டளவியின் ஒரு வடிவமைப்பை புதிதாக உருவாக்கினர். இது ஒரே தடவையில் 8×10 சத்ர அங்குல அளவுகொண்ட இரண்டு தட்டுகளை பட்டக அணிகளைப் பயன்படுத்தி, வழமானபடி தட்டுகளை அடுத்தடுத்து பக்கத்தில் வைக்காமல், அடுக்குகளாகச் சேர்த்துப் பின் உரிய திசைவைப்பில் இருத்தினார். இதனால் கருவியின் உடல் 60×51 செ.மீ பரப்பளவை அளக்க முடிந்துள்ளது. 
இந்தக் கருவி 2011 ஆகத்து வரை இலிக் வான்காணகத்தில் பொட்டலமாக்க் கட்டி வைக்கப்பட்டிருந்தது.
இக்கருவி பற்றிய விவரிப்பு  *அலெகனி வான்காணக வெளியீடுகளில்* தொகுதி எட்டு: பகுதி இரண்டில் வெளியிடப்பட்டது.

இவர் 1930 இல் மிச்சிகன் பல்கலைக்கழக வான்காணகங்களின் இயக்குநராக அமர்த்தப்பட்டார்.என்றாலும் ஆன் ஆர்போரில் இவர் பல்கலைகழகத்துக்காக வடிவமைத்த பேரளவு ஒலித்தெறிப்புத் தொலைநோக்கியை கட்டியமைத்தல், பெரும்பொருளியல் சரிவின் நிதிப் பற்றாக்குறையால்தவிர்க்கப்பட்டது. இவர் மெக்மாத்-உல்பர்ட் தனையார் வான்காணகத்தை அங்கேலசு ஏரி எனுமிடத்தில் உருவாக்குவதில் பங்களித்துள்ளார்.

இவர் 1942 ஜனவரி 9 இல் இறந்தார்.

## தகைமை
* ஏபர் தவுசுட் கர்டிசு நினைவுத் தொலைநோக்கி.

## மேற்கோள்கள்
 

## வெளி இணைப்புகள்

* The Great Debate
* National Academy of Sciences Biographical Memoir
* Portraits of Heber D. Curtis from the Lick Observatory Records Digital Archive, UC Santa Cruz Library's Digital Collection 

பகுப்பு:1872 பிறப்புகள்
பகுப்பு:1942 இறப்புகள்
பகுப்பு:அமெரிக்க வானியலாளர்கள்
பகுப்பு:குறுங்கோள் கண்டுபிடிப்பாளர்கள்
பகுப்பு:சிறுகோள் கண்டுபிடிப்பாளர்கள்
ஈயம்(II) ஆக்சலேட்டு

**ஈயம்(II) ஆக்சலேட்டு** *(Lead(II) oxalate)* என்பது   PbC2O4.என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். அடர் வெண் திண்மமாக இயற்கையில் ஈயம்(II) ஆக்சலேட்டு தோன்றுகிறது . 

## தயாரிப்பு

வர்த்தக முறையிலும் ஈயம்(II) ஆக்சலேட்டு கிடைக்கிறது. ஈயம்(II) நைட்ரேட்டும் சோடியம் ஆக்சலேட்டு இரண்டும் தலைகீழாக்க வினையின் மூலமாக சேர்ந்து ஈயம்(II) ஆக்சலேட்டு உருவாக்கப்படுகிறது :

:Pb2+( நீர்மம்) + C2O42&minus; &rarr; PbC2O4 (திண்மம்). 

## கரைதிறன்

ஈயம்(II) ஆக்சலேட்டு தண்ணீரில் சிறிதளவு கரைகிறது. அதிகமான அளவு ஆக்சலேட்டு எதிர்மின் அயனிகள் சேர்க்கப்பட்டால் கரைதிறன் உயர்கிறது. ஏனெனில் Pb(C2O4)22−அணைவு அயனி உருவாவதே காரணமாகும் .
 
## மேற்கோள்கள்

பகுப்பு:ஆக்சலேட்டுகள்
பகுப்பு:ஈயம்(II) சேர்மங்கள்
டெட்ரா ஐதராக்சி 1,4-பென்சோகுயினோன் பிசு ஆக்சலேட்டு

**டெட்ரா ஐதராக்சி 1,4-பென்சோகுயினோன் பிசு ஆக்சலேட்டு** *(Tetrahydroxy-1,4-benzoquinone bisoxalate)* C10O10 என்ற மூலக்கூற்று வாய்ப்பாடு கொண்ட வேதிச் சேர்மம் ஆகும். கார்பனின் ஆக்சைடான இச்சேர்மத்தில் 1,4-பென்சோகுயினோன் உள்ளகத்தில் நான்கு ஐதரசன் அணுக்கள் இரண்டு ஆக்சலேட்டு தொகுதிகளால் இடப்பெயர்ச்சி செய்யப்படுகின்றன. டெட்ரா ஐதராக்சி 1,4-பென்சோகுயினோன் மற்றும் ஆக்சலேட்டும் கலந்துள்ள இச்சேர்மத்தை நான்கு மடிப்பு எசுத்தராகவும் பார்க்க முடியும்.

1968 இல் எச்.எசு.வெர்டர், எச்.போர்ட்டர், ஆர்.தொமினிக் ஆகியோர் முதலில் இச்சேர்மத்தைக் கண்டறிந்தனர். டெட்ரா ஐதராக்சி 1,4-பென்சோகுயினோன் உடன் டெட்ரா ஐதரோ பியூரானிலுள்ள ஆக்சாலில் குளோரைடுடன் வினைபுரியச்செய்து இச்சேர்மம் தயாரிக்கப்பட்டது. மஞ்சள் நிறம் கொண்டதாக உள்ள இத்திண்மம் தூய நிலையில் தயாரிக்கப்படவில்லை.
 
## இவற்றையும் பார்க்க
* எக்சாயைதராக்சிபென்சீன் திரிசு ஆக்சலேட்டு

## மேற்கோள்கள்

பகுப்பு:ஆக்சோகார்பன்கள்
பகுப்பு:1,4-பென்சோகுயினோன்கள்
பகுப்பு:ஆக்சலேட்டு எசுத்தர்கள்
பகுப்பு:ஆக்சிசன் பல்லின வளையங்கள்
பகுப்பு:பல்லினவளையச் சேர்மங்கள் (3 வளையங்கள்)
கைபர் போர்

**கைபர் போர்** (*Battle of Khaybar*) முகம்மது நபியின் வாழ்க்கையில் இடம்பெற்ற போர் ஆகும். இது 628 மே மாதம் அரேபிய பாலைவனத்தின்  மதீனா நகருக்கு 150 கிலோமீட்டர் வடமேற்கு பகுதியில் அமைந்துள்ள  கைபர் என்னும் பகுதியில் (இன்றைய அராபியாவின் வடமேற்கே) நடந்த போர் ஆகும். இப்போர் முகம்மது நபியின் தலைமையிலான மதினா முசுலிம்களுக்கும், கைபர் பகுதி யூதர்களுக்கும் இடையில் நடைபெற்றது.
## போருக்கான காரணங்கள்
கைபர் பகுதியில் வாழ்ந்த பனூ நாதிர் யூதர்கள் பனூ வாடி, பனூ குரா, பனூ தைமா மற்றும் பனூ கபதான் போன்ற அரேபிய பழங்குடி குலங்களுடன் சேர்ந்து  மதீனா நகரை தாக்க திட்டமிட்டனர். யூதர்களின் திட்டத்தை அறிந்த மதீனா நகர முசுலிம்களின் படை கைபர் நகர யூதர்கள் அரேபிய பழங்குடி மக்களுடன் இணையும் முன்பே கைபர் நகரை முற்றுகையிட்டது.

சுகாட்லாந்து வரலாற்றாசிரியர் வில்லியம் மான்கோமரி வாட் கூற்றுப் படி மதினாவில் இஸ்லாமிய சமூகத்திற்கு எதிராக அண்டை அரபு பழங்குடியினர் மத்தியில் குரோதங்களை தூண்டிவிட்டுக்கொண்டிருந்த பனூ நாதிர் என்ற அரபு குல கூட்டமும் போர் நடைபெற்ற கைபர் பகுதியில் யூதர்களுடன் இருந்தனர்.

## போரின் போக்கு
முஸ்லிம் படை (முஹர்ரம் 7 இசுலாமிய நாட்காட்டி ) கி.பி. 628  மே இல் கைபர் சோலைக்கு வெளியே முற்றுகையிட்டது.  
### பனூ கபதான்
போரின் போது கைபர் யூதப் படைக்கு ஆதரவாக வந்த 4,000 ஆண்கள் அடங்கிய பனூ கபதான் படையை முஸ்லிம்கள் தடுத்தனர். கைபர் பகுதி பனூ நாதிர் யூதர்களுக்கு ஆதரவாக பனூ கபதான் பழங்குடியினரின் 2,000 ஆண்கள் மற்றும் 300 குதிரை வீரர்களை அனுப்ப யூதர்கள் வற்புறுத்தினர்.
 இதுபோன்று பனூ ஆசாத் பழங்குடி மக்களும் வற்புறுத்தப்பட்டனர்.
### பனூ அமீர்
முகம்மது நபியுடன்  ஒப்பந்தம் இருந்த காரணத்தினால் பனூ அமீர் பழங்குடியினர் கைபர் யூதர்களுடன் ஒன்று சேர மறுத்தனர். 
### பனூ குரைசா
போர் தொடங்கிய பின்னர் கைபர் பகுதி பனூ நாதிர் யூதர்களின் தலைவர் ஹுயை இப்னு அக்தாப் பனூ குரைசா பழங்குடியினரின் ஆதரவை கேட்டார்.

போரில் பனூ குரைசா படை தோல்வி அடைந்து சரணடைந்தபின் பனூ குரைசா படை வீரராலேயே பனூ நாதிர் யூதர்களின் தலைவர் ஹுயை இப்னு அக்தாப் கொல்லப்பட்டார். அதன் பின் அபு ராபி ஹுகைக் பனூ நாதிர் யூதர்களின் தலைவராக பொறுப்பேற்றார். பின்னர் ஹுகைக், உசைர் என்பவரால் வெற்றிகொள்ளப்ப்ட்டார்.

## கைபர் போர்க்களம்
பல்வேறு தகவல்களின் படி முஸ்லிம் படையில் சுமார் 1,400 இலிருந்து 1,800 ஆண் வீரர்களும் சுமார் 100 முதல்  200 வரை குதிரைகளும் இருந்தன. மேலும் உம்மு சல்மா போன்ற சில பெண்கள் வீரர்களுக்கு உதவவும் இருந்தனர்.  
கைபர் பனூ நாதிர் யூதர்கள் படையில் சுமா‌ர் 10,000 வீரர்கள் இருந்தனர். யூதப் படையை விட முசுலிம் படை மிகச் சிறியதாகவே இருந்தது.
 இதனால் யூதப் படையின் அளவுக்கு மீறிய தன்னம்பிக்கை காரணமாக மூன்றே நாட்களில் முகம்மது நபி தலைமையிலான முசுலிம் படை வென்றது.  
யூதர்கள் மத்திய ஒழுங்கமைக்கப்பட்ட பாதுகாப்பில் ஏற்பட்ட தோல்வி காரணமாக புற அரண் பாதுகாக்க தவறிவிட்டனர்.இந்த செயலை குறைந்து  மதிப்பிட்ட முசுலிம் படை சாதரணமாக அடுத்தடுத்து கைபர் பகுதியை பிடித்தது. 

## போரின் முடிவு
முகம்மது நபி யூதத் தலைவர்களான இப்னு அபித ஹுகைக், கலீபா மற்றும் வாலித் போன்றவர்களை சரணடைய நிபந்தனைகளைப் பேசினார்.
கைபர் யூதர்கள் இறுதியாக தமது உற்பத்திப் பொருட்களில் அரை பங்கு முசுலிம்களுக்கு கொடுக்க வேண்டும்  என்ற நிபந்தனையின் கீழ் சரணடைந்தனர். பின் அங்கேயே வாழ அனுமதிக்கப்பட்டனர்.

பனூ நாதிர் யூதர்களின் தலைவர் ஹுயை இப்னு அக்தாப் மகளான விதவைப்பெண் சபியாவை இசுலாமிய இறைத்தூதர் முகம்மது நபி திருமணம் செய்து கொண்டார்கள். 

## மேற்கோள்கள்

பகுப்பு:இசுலாமியப் போர்கள்
பகுப்பு:628 நிகழ்வுகள்
பகுப்பு:முகம்மது நபியின் போர்கள்
பகுப்பு:629
முயல்-வாத்து தோற்றமயக்கம்

**முயல்-வாத்து தோற்றமயக்கம்** என்பது, ஒரு முயலின் தலையையோ அல்லது ஒரு வாத்தின் தலையையோ காணத்தக்க வகையில் அமைந்த ஒர் இரட்டைப் பொருள் காட்டும் படம் ஆகும். இதுவரை அறியப்பட்டவற்றுள் மிகப் பழைய படம் 23 அக்டோபர் 1892 தேதியிட்ட "பிளீகென்டெ பிளட்டர்" (Fliegende Blätter) என்னும் செருமானிய நகைச்சுவைச் சஞ்சிகை ஒன்றின் வெளியானது. அப்படத்தின் கீழே "கூடிய அளவு ஒன்றுபோல் காணப்படும் விலங்குகள் எவை?" என்ற கேள்வியும், "முயலும் வாத்தும்" என்ற விடையும் இருந்ததன. லுட்விக் விட்கென்சுட்டைன் என்பவர் தான் எழுதிய *மெய்யியல் ஆய்வுகள்* (Philosophical Investigations) என்னும் நூலில், இரண்டு வெவ்வேறு விதமான பார்த்தலை (அதைப் பார்த்தல்/ அதுவாகப் பார்த்தல்) விளக்குவதற்குப் பயன்படுத்தியதன் மூலம் இப்படத்தைப் புகழ் பெறச் செய்தார்.

## மேற்கோள்கள்

பகுப்பு:தோற்றமயக்கங்கள்
லூயி தாகர்

**லூயி தாகர்** (*Louis-Jacques-Mandé Daguerre*, 18 நவம்பர் 1787 - 10  சூலை 1851) என்பவர் பிரான்சைச் சேர்ந்த நிழற்படக் கலைஞர் ஆவார். நடைமுறைக்கு உகந்தவாறு டாகுவேரியோவகை என்ற நிழற்படக்  கருவியை முதன் முறையாக உருவாக்கியவர்.

## வாழ்க்கை வரலாறு
இவர் பிரான்சின், வல் டுவாசு பகுதியில் உள்ள கோர்மீலெசு-என்-பாரிசிசு என்னும் இடத்தில் பிறந்தார். இளம் வயதில், கட்டிடக்கலை, அரங்க வடிவமைப்பு, ஓவியம் ஆகிய துறைகளில் தொழில் பயிற்சி பெற்றார். இவர் அரங்க வடிவமைப்பில் சிறந்து விளங்கினார். இவர் நேர்காட்சி போல தோன்றும் ஓவியங்களைக் கொண்ட *டயோராமா* எனப்படும் ஓவிய முறையைக் கண்டுபிடித்தார். இக்காட்சி அரங்கு 1822 ஆம் ஆண்டில் பாரிசில் திறக்கப்பட்டது.

உலகக் காட்சிகளை வண்ணமும் துரிகையும் இல்லாமல் அப்படியே படம் பிடிக்கும் ஒளிப்படக் கருவியை உருவாக்க ஆவல் கொண்டு, அம்முயற்சியில் ஈடுபட்டார். 1824 ஆம் ஆண்டில் யோசெப் நிசிபோர் நியெப்சு என்பவர் ஒளிப்படம் பிடிக்கும் முறையைக் கண்டுபிடித்தார். இரண்டு ஆண்டுகளின் பின்னர் டாகுவேரே அவருடன் இணைந்து ஒளிப்படத்துறையில் ஆய்வுகளை மேற்கொண்டார். இக் கூட்டு முயற்சி நியெப்சு 1833 ஆம் ஆண்டில் இறக்கும் வரை நீடித்தது. டாகுவேரேயைப் பொறுத்தவரை இக் கூட்டு முயற்சியின் நோக்கம், ஏற்கெனெவே புகழ் பெற்றிருந்த அவரது *டையோராமா* தொடர்புடையது ஆகும். நியெப்சு உருவாக்கிய ஒளிப்பட முறை தனது *டையோராமா* தடாரிப்புக்கு உதவும் என டாகுவேரே எண்ணினார்.

பல ஆண்டுகள் ஆய்வுகள் நடத்தியபின் 1833 ஆம் ஆண்டில், *டாகுவேரியோவகை* எனப்பெயரிடப்பட்ட திருந்திய ஒளிப்பட முறை ஒன்றை டாகுவேரே அறிவித்தார். இதற்கான உரிமத்தை பிரான்சு அரசு வாங்கி, 1839 ஆம் ஆண்டு ஆகட்டு மாதம் 19 ஆம் தேதி உலகத்துக்கு அன்பளிப்பாக வழங்குவதாக அறிவித்தது. டாகுவேரேயுன், நியெப்சுவின் மகனும் இதற்காக பிரான்சு அரசிடமிருந்து ஆண்டு தோறும் ஒரு குறித்த தொகையைப் பெற்று வந்தார்.

## மேற்கோள்
தி 100 வரலாற்றில் மிகு செல்வாக்குப் பெற்றோர்.(நூல்), மைக்கேல் எச். ஹார்ட்

## வெளி இணைப்புகள்

* Daguerre (1787–1851) and the Invention of Photography from the Metropolitan Museum of Art
*DIORAMAS
* Louis Daguerre and Bry-sur-Marne
* 

பகுப்பு:1787 பிறப்புகள்
பகுப்பு:1851 இறப்புகள்
பகுப்பு:பிரெஞ்சு கண்டுபிடிப்பாளர்கள்
பகுப்பு:பிரெஞ்சு கலைஞர்கள்
பகுப்பு:பிரெஞ்சு இயற்பியலாளர்கள்
பகுப்பு:பிரான்சியப் புகைப்படக் கலைஞர்கள்
வைகுண்டா (நெல்)

**வைகுண்டா** (*Vaigunda*) எனப்படும் இவ்வகை நெல், ஒரு பாரம்பரிய நெல் இரகமாகும். தமிழகத்தின் நாகை மாவட்டத்திலுள்ள “கீவலுார்”  வட்டாரங்களில் அதிகளவில் பயிரிடப்படுவதாக கருதப்படும் இது, வெள்ளப்பெருக்கு, நீர்த்தேக்கம் மற்றும் வறட்சி என அனைத்து சூழலையும் தாங்கும் ஆற்றல்களை கொண்டுள்ள நெற்பயிர் ஆகும். நேரடி விதைப்புக்கும், மற்றும் நாற்று நடவு முறைக்கும் ஏற்ற நெல் இரகமான இது, 40 நாட்கள் நாற்றங்கால் உட்பட 140 நாளிலிருந்து, 145 நாட்களுக்குள் அறுவடைக்கு வரக்கூடிய இந்த நெல் இரகமாக உள்ளது.

## இவற்றையும் காண்க

* பாரம்பரிய நெல்
* இலங்கையின் பாரம்பரிய அரிசி
* இயற்கை வேளாண்மை
* வேளாண்மை

## சான்றுகள்

பகுப்பு:நெல் வகைகள்
பகுப்பு:தமிழ்நாட்டின் நெல் வகைகள்
ஓப்கின்சு-கோல் வினை

**ஓப்கின்சு-கோல் வினை** *(Hopkins-Cole reaction)* புரதங்களில் டிரிப்டோபான் இருப்பதைக் கண்டறிய உதவும் ஒரு சோதனையாகும். கிளையாக்சிலிக் அமில வினை என்ற பெயராலும் இச்சோதனை அழைக்கப்படுகிறது. புரதக் கரைசலுடன் கிளையாக்சிலிக் அமிலம் உள்ள ஓப்கின்சு-கோல் வினைப்பொருள் சேர்க்கப்படுகிறது. அடர் கந்தக அமிலத்தை மெதுவாக இக்கரைசலில் சேர்த்தால் இரண்டு அடுக்குகள் உருவாகின்றன. புரதத்தில் டிரிப்டோபான் இருந்தால் இரண்டு அடுக்குகளுக்குமிடையில் கருஞ்சிவப்பு நிற வளையம் உருவாகும். நைட்ரைட்டுகள், குளோரேட்டுகள், நைட்ரேட்டுகள், குளோரைடுகள் உருவாக்கத்தில் இருந்து வினை பாதுகாக்கப்படுகிறது

## மேற்கோள்கள்
.

பகுப்பு:வேதியியல் பரிசோதனைகள்
பகுப்பு:புரத வழிமுறைகள்
பகுப்பு:பெயர் வினைகள்
மாங்கனோசின்

**மாங்கனோசின்** *(Manganocene)* என்பது [Mn(C5H5)2]n என்ற மூலக்கூற்று வாய்ப்பாடு கொண்ட ஒரு கரிம மாங்கனீசு சேர்மமாகும். இது பிசு(சைக்ளோபென்டாடையீனைல்) மாங்கனீசு(II) என்ற பெயராலும் அழைக்கப்படுகிறது. இதுவொரு வெப்பநிறமியல் திண்மமாகும். காற்றில் விரைவாக சிதையும் இச்சேர்மம் சிறிது படன்பாடுகளையும் கொண்டுள்ளது. பெரும்பாலும் அயனிப்பண்பு கொண்ட மெட்டலோசின் எனப்படும் சைக்ளோபென்டாடையீனைல் எதிர்மின் அயனிகளுக்கு உதாரணமாக கருதப்படுகிறது. 

## தயாரிப்பும் கட்டமைப்பும்

மாங்கனீசு(II) குளோரைடுடன் சோடியம் சைக்ளோபென்டாடையீனைடு சேர்த்து பிற மெட்டலோசின்கள் தயாரிப்பது போன்றே இதுவும் தயாரிக்கப்படுகிறது. 

: MnCl2  +  2 CpNa   &rarr;   Cp2Mn  +  2 NaCl

திண்ம நிலையில் -159 ° செல்சியசு வெப்பநிலைக்குக் கீழாக மாங்கனோசின் பலபடி கட்டமைப்பை ஏற்கிறது. ஒவ்வொரு மாங்கனீசு அணுவும் மூன்று சைக்ளோ சைக்ளோபென்டாடையீனைல் ஈந்தணைவிகளால் ஒருங்கிணைக்கப்பட்டுள்ளன. இவற்றில் இரண்டு ஈந்தனைவிகள் -159 ° செல்சியசு வெப்பநிலைக்கு மேல் பாலம் அமைப்பவையாகும். இத்திண்மம் அம்பர் மஞ்சள் நிரத்திலிருந்து இளஞ்சிவப்பு நிறமாக மாறுகிறது. பலபடியானது சதாரணமான உடுக்கை அணைவுக் கட்டமைப்புக்கு (Mn(η5-C5H5)2)  மாற்றப்படுகிறது

## மேற்கோள்கள்

பகுப்பு:கரிம மாங்கனீசு சேர்மங்கள்
ஒண்டிப்புதூர் நீலகண்டேசுவரர் கோயில்

**ஒண்டிப்புதூர் நீலகண்டேசுவரர் கோயில்** தமிழ்நாட்டில் கோயம்புத்தூர் மாவட்டத்தில் உள்ள சிவன் கோயிலாகும். 

## அமைவிடம்
இக்கோயில் கோயம்புத்தூர் மாவட்டத்தில் இருகூர் அருகே ஒண்டிப்புதூர் என்னுமிடத்தில் அமைந்துள்ளது.  உத்தம சோழன் செப்பேடு, மார்க்கண்டேய பண்டிதர் மடம் செப்பேடு ஆகியவற்றின் மூலமாக இருகூரின் பெருமையை அறியமுடிகிறது. சங்க காலத்தில் இவ்வூர் பொன்னூர், மண்ணூர் என்று
இருந்ததாகவும் பின்னர் இருகூர் என்றானதாகவும் கூறுவர். இருளர் தலைவன் இருவன் பெயரில் இருகூர் என்று ஆனதாகவும் கூறுவர்.   கடல் மட்டத்திலிருந்து சுமார் 401 மீட்டர் உயரத்தில் அமைந்துள்ள இக்கோயிலின் புவியியல் ஆள்கூறுகள்: 11°00'05.3"N, 77°04'02.4"E (அதாவது, 11.018140°N, 77.067328°E) ஆகும்.

## இறைவன், இறைவி
இக்கோயிலின் மூலவராக நீலகண்டேசுவரர், சௌந்தரேசுவரர் ஆவார். இறைவி சுயம்வர பார்வதி தேவி, மீனாட்சி அம்மன் ஆவார். சூரசம்காரம், தைப்பூசம், மகாசிவராத்திரி, பங்குனி உத்திரம், நவராத்திரி, கார்த்திகை உள்ளிட்ட பல விழாக்கள் நடைபெறுகின்றன. 

## அமைப்பு
மூலவர் மீது மாலைப்பொழுதில் சூரிய ஒளி விழும் காட்சியைக் காணலாம். மூலவர், இறைவி, ஞான தண்டாயுதபாணி ஆகியோர் மேற்கு நோக்கிய நிலையில் உள்ளனர். சௌந்தரேசுவர், மீனாட்சி அம்மன், வள்ளி தெய்வானையுடன் கூடிய சுப்பிரமணியர் ஆகியோர் கிழக்கு நோக்கி உள்ளனர். மூலவரின் இடது புறம் பார்வதி உள்ளார். வலப்பக்கத்தில் ஞான தண்டாயுதபாணி காணப்படுகிறார். பிரம்மா அமர்ந்த நிலையில் உள்ளார். மார்க்கண்டேய முனிவர் வழிபட்ட மார்க்கண்டேசுவர லிங்கம் உள்ளது. 

## மேற்கோள்கள்

பகுப்பு:கோயம்புத்தூர் மாவட்டத்திலுள்ள சிவன் கோயில்கள்
பிச்சாவரை (நெல்)

**பிச்சாவரை** (*Pichavari*) எனப்படும் இவ்வகை நெல், ஒரு பாரம்பரிய  நெல் இரகமாகும். தமிழகத்தின் நாகை மாவட்டத்திலுள்ள “வெள்ளப்பாலம்” மற்றும் “கீவலுார்” போன்ற வட்டாரங்களில் செழித்து வளரக் கூடிய இந்நெல் இரகம், வெள்ளப்பெருக்கு, மற்றும் வறட்சி என இருவேறு சூழலையும் தாங்கும் ஆற்றல்களை கொண்டுள்ள தாளடிப் பயிராகும். நேரடி விதைப்புக்கும், மற்றும் நாற்று நடவு முறைக்கும் ஏற்ற நெல் இரகமான இது,  110 நாளிலிருந்து, - 115 நாட்களுக்குள் அறுவடைக்கு வரக்கூடிய இந்த நெல் இரகமாக உள்ளது. குறுகியகால நெற்பயிராக உள்ள இதன் சாகுபடி, ஒரு ஏக்கருக்கு சுமார் 4800 கிலோ (75 கிலோ பையில் 64 மூட்டை) வரையில் மகசூல் கொடுக்கக்கூடிய நெல் வகையாகும்.

## பருவகாலம்
அதிகப்படியாக 120 நாட்கள் வயதுடைய இந்த பிச்சாவரை நெல் வகை, அக்டோபர் மாதம் முதல், நவம்பர் மாதம் முடிய உள்ள பின் தாளடி பட்டம் (பருவம்) சாகுபடி செய்ய உகந்ததாக உள்ளது. மேலும், தஞ்சை, நாகை, திருவாரூர், திருச்சி, கரூர் மற்றும் பெரம்பலூர் ஆகிய மாவட்டங்களில் இப்பருவக் காலங்களில் இதுபோன்ற குறுகியகால நெல்வகைகளை வேளாண்மைச் செய்யப்படுவது குறிப்பிடத்தக்கது.

## இவற்றையும் காண்க
* பாரம்பரிய நெல்
* இலங்கையின் பாரம்பரிய அரிசி
* இயற்கை வேளாண்மை
* வேளாண்மை

## சான்றுகள்

பகுப்பு:நெல் வகைகள்
பகுப்பு:தமிழ்நாட்டின் நெல் வகைகள்
அராகெர் போர்

**அராகெர் போர்** *(Battle of Arakere)* என்பது மூன்றாவது ஆங்கில மைசூர் போர் நடந்த காலத்தில் 1791 ஆம் ஆண்டு மே மதம் 15 இல் மைசூரின் தலைநகரமான சிறீரங்கப்பட்டினத்தில்  நடைபெற்ற ஒரு சண்டையாகும். சார்லசு ஏர்ல் கார்ன்வாலிசு தலைமையில் பிரித்தானிய கிழக்கிந்திய நிறுவனத்தின் படைகளும் ஐதராபாத் நிசாமின் கூட்டணிப் படையினரும் இணைந்து சிறீரங்கப்பட்டினம் வந்து அராகெர் கிராமத்திற்கு அருகே காவிரியாற்றை கடக்க முயன்றனர். [மைசூர் ஆட்சியாளர், திப்பு சுல்தான் அங்கு ஒரு தற்காப்பு படையை நிறுவி நிலைப்படுத்திக் கொண்டார். காரன்வாலிசு தனது தொடக்க தாக்குதலை மே மாதம் 15 இல் தொடங்கி திப்புவை அவ்விடத்தில் இருந்து விரட்டினார். திப்புசுல்தான் சிறீரங்கப்பட்டினத்திற்கு பின்வாங்கினார். காரன்வாலிசு படையினரும் போருக்குப் பின்னர் உணவு பற்றாக்குறையால் பெங்களுருக்குப் பின்வாங்கினார்.

## மேற்கோள்கள்
*''History of the Madras Army'', Volume 2
*
*Marshman, John Clark (1863). ''The history of India''

பகுப்பு:இந்தியப் போர்கள்
பகுப்பு:பிரித்தானியக் கிழக்கிந்தியக் கம்பனி போர்கள்
தேவம்பாடி வலசு அமணீசுவரர் கோயில்

**தேவம்பாடி வலசு அமணீசுவரர் கோயில்** தமிழ்நாட்டில் கோயம்புத்தூர் மாவட்டத்தில் உள்ள சிவன் கோயிலாகும்.

## அமைவிடம்
இக்கோயில் கோயம்புத்தூர் மாவட்டத்தில் பொள்ளாச்சி வட்டத்தில் தேவம்பாடி வலசு என்னுமிடத்தில் அமைந்துள்ளது. முன்னர் இவ்வூர் தெய்வம்பாடி வலசு என்றழைக்கப்பட்டதாகக் கூறுகின்றனர்.

## இறைவன், இறைவி
இக்கோயிலின் மூலவராக அமணீசுவரர் உள்ளார்.  பார்வதி மற்றும் கங்கா இத்தலத்தின் இறைவியர் ஆவர். வேம்பு இக்கோயிலின் தல மரமாகும். கோயிலின் தல தீர்த்தமாக கங்கா உள்ளது. மகாசிவராத்திரி உள்ளிட்ட பல விழாக்கள்  நடைபெறுகின்றன.

## அமைப்பு
புல்வெளிக்கு நடுவில் சிறிய அளவில் இக்கோயில் உள்ளது. கருவறை சுற்றுச்சுவரில் சிலைகள் எதுவுமில்லை. கொடி மரம், பலி பீடம் எவையும் காணப்படவில்லை. மூலவர் எதிரில் நந்தி ருத்ராத்ரட்சத்துடன் காணப்படுகிறது. நவக்கிரகங்கள் உள்ளன. சண்டிகேசுவரர் சிவனுடன் உள்ளார். இத்தல விநாயகர் வேம்பு விநாயகர் என்றழைக்கப்படுகிறார்.

## மேற்கோள்கள்

பகுப்பு:கோயம்புத்தூர் மாவட்டத்திலுள்ள சிவன் கோயில்கள்
காரமடை நஞ்சுண்டேசுவரர் கோயில்

**தேவம்பாடி வலசு அமணீசுவரர் கோயில்**, தமிழ்நாட்டில் கோயம்புத்தூர் மாவட்டத்தில் மேட்டுப்பாளையம் வட்டத்தில் உள்ள ஒரு சிவன் கோயிலாகும்.

## அமைவிடம்
இக்கோயில் கோயம்புத்தூர் மாவட்டத்தில் காரமடை என்னுமிடத்தில் அமைந்துள்ளது. முன்னர் இவ்வூர் தெய்வம்பாடி வலசு என்றழைக்கப்பட்டதாகக் கூறுகின்றனர். 

## இறைவன், இறைவி
இக்கோயிலின் மூலவராக நஞ்சுண்டேசுவரர் உள்ளார்.  இறைவி லோக நாயகி ஆவார். வில்வம் இக்கோயிலின் தல மரமாகும். கோயிலின் தல தீர்த்தமாக தெப்பம் உள்ளது. மகாசிவராத்திரி உள்ளிட்ட பல விழாக்கள்  நடைபெறுகின்றன. 

## அமைப்பு
மூலவர் திருமேனி பட்டையாக, செந்நிறத்தில் காணப்படுகிறது. சன்னதிக்குள் மற்றொரு ஆவுடையார் போன்ற அமைப்பில் தரையில் காணப்படுகிறது. இவ்வகையில் இரண்டு ஆவுடையாருடன் காணப்படுவது சிறப்பாகக் கருதப்படுகிறது.
சிவன் சன்னதியையொட்டி கோஷ்டத்தில் எட்டு யானைகள் விமானத்தைத் தாங்கியபடி காணப்படுகின்றன. ஒரு யானை சிற்பத்திற்குக் கீழ் பிரம்மாவும், மற்றொரு யானை சிற்பத்திற்குக் கீழ் லட்சுமி நாராயணரும் உள்ளனர். விநாயகர், ஆறுமுகவேலர், சண்டிகேசுவரர் ஆகியோருக்கு தனியாக சன்னதிகள் உள்ளன. தல விநாயகர் செண்பக விநாயகர் ஆவார். மூலவர் கோஷ்டத்தின் அருகே பாதாள விநாயகர் உள்ளார். கோஷ்டத்தில் பிரதோஷ மூர்த்தி, சிவ துர்க்கை ஆகியோர் உள்ளனர்.

## மேற்கோள்கள்

பகுப்பு:கோயம்புத்தூர் மாவட்டத்திலுள்ள சிவன் கோயில்கள்
கொழுமம் தாண்டேசுவரர் கோயில்

**கொழுமம் தாண்டேசுவரர் கோயில்** தமிழ்நாட்டில் கோயம்புத்தூர் மாவட்டத்தில் மேட்டுப்பாளையம் வட்டத்தில் உள்ள  சிவன் கோயிலாகும். 

## அமைவிடம்
இக்கோயில் கோயம்புத்தூர் மாவட்டத்தில் கொழுமம் என்னுமிடத்தில், அமராவதி ஆற்றின் தென்கரையில், அமைந்துள்ளது. இவ்வூர் முன்னர் சங்கர ராமநல்லூர் என்றழைக்கப்பட்டது. குமண மன்னர் ஆட்சி செய்ததால் குமணன் நகர் எனவும், வணிகக்குழுக்கள் அதிகம் குழுமியிருந்த இடமாகக் காணப்பட்டதால் குழுமூர் எனவும் இவ்வூர் அழைக்கப்பட்டது.அது பின்னர் கொழுமம் என்றானதாகக் கூறுவர். 

## இறைவன், இறைவி
இக்கோயிலின் மூலவராக தாண்டேசுவரர் உள்ளார். இவர் சோழீசுவரர் என்றும் அழைக்கப்படுகிறார்.  இறைவி பெரிய நாயகி ஆவார். வில்வம் இக்கோயிலின் தல மரமாகும். கோயிலின் தல தீர்த்தமாக அமராவதி உள்ளது. திருவாதிரை, ஆருத்ரா தரிசனம், ஆனி உத்திரம், மகாசிவராத்திரி பௌர்ணமி உள்ளிட்ட பல விழாக்கள்  நடைபெறுகின்றன. 

## அமைப்பு
சிதம்பரத்தில் உள்ளது போல நடராசர் ஆனந்தத் தாண்டவத்தில் இடது காலை தூக்கிய நிலையில் உள்ளார். அவர் சுமார் ஐந்தரை அடி உயரத்தில் காணப்படுகிறார். இந்த அமைப்பின் காரணமாக இத்தலம் தென் சிதம்பரம் என்றழைக்கப்படுகிறது. மூலவருக்கு இடது புறம் தனி சன்னதியில் இறைவி உள்ளார். அவருக்கு முன் ஜேஷ்டாதேவி, திருச்சுற்றில் சுந்தர விநாயகர், பால முருகன், அய்யப்பன், மகாவிஷ்ணு, பைரவர், துர்க்கை, நவக்கிரகங்கள், மேற்கு நோக்கிய நிலையில் சனீசுவரன், சந்திரன், ஞானசம்பந்தர், நாவுக்கரசர், சுந்தரர், மாணிக்கவாசகர் ஆகியோர் உள்ளனர். கல் மண்டபம் போன்று காணப்படுகின்ற கருவறையின் பின்புறம் அக்னீசுவரர் சன்னதி உள்ளது.

## மேற்கோள்கள்

பகுப்பு:கோயம்புத்தூர் மாவட்டத்திலுள்ள சிவன் கோயில்கள்
பியாசு ஆற்றுப் போர்

**பியாசு ஆற்றுப் போர்** *(Battle of Beas River)* என்பது செங்கிசுகானின் இரண்டாவது மகன் சகாட்டை கானேட்டு படைக்கும் அடிமை வம்சமான மம்லுக் வம்சப் படையினருக்கும் 1285 இல் நடைபெற்ற சண்டையாகும். கியாசுதின் பால்பான் தன்னுடைய மெய்க்காப்பாளர் படையைக் கொண்டு, பியாசு ஆற்றுக்கு குறுக்கே வலிமை மிகுந்த ஒரு எதிர்ப்புப் படையை நிறுத்தியிருந்தார். வலுவான இப்படை முல்தான் மற்றும் லாகூரில் தொடக்க தாக்குதல் நிகழ்த்திட திட்டமிட்டது. எனினும் இவரின் மகன் முகமதுகான் போரில் கொல்லப்பட்டான் 

## மேற்கோள்கள்

பகுப்பு:தில்லி சுல்தானகத்தின் போர்கள்
சந்தவார் போர்

**சந்தவார் போர்** *(Battle of Chandwar)* 1193 அல்லது 1194 ஆம் ஆண்டில் முகமது கோரிக்கும் காகர்வால் வம்சத்தைச் சேர்ந்தவனும் கன்னோசியன் அரசனுமான செயச்சந்திரனுக்கும் இடையில் நடைபெற்ற போராகும். இப்போர் ஆக்ராவிற்கு அருகிலுள்ள யமுனை ஆற்றின் கரையில் அமைந்துள்ள சந்தவார் என்னுமிடத்தில் நடைபெற்றது. செயச்சந்திரனை தோற்கடித்த முகமது கோரி வட இந்தியா முழுவதையும் தன்னுடைய கட்டுப்பாட்டிற்குள் கொண்டுவந்தார்
 
கன்னோசி அரசன் செயச்சந்திரன் படை வெற்றியை நெருங்கிக் கொண்டிருந்த சம்னயத்தில் அவன் கண்ணில் ஒரு அம்பு தைத்தது. யானையில் இருந்து தவறிவிழுந்த அவன் கொல்லப்பட்டான். தங்கள் தலைவர் இறந்து விட்டதை அறிந்த இந்துப் படையினர் மனமுடைந்து பெரும் உயிரிழப்புகளை தவிர்க்கும் நோக்கத்தில் பின்வாங்கியதாக போர்க்கள செய்திகள் தெரிவிக்கின்றன.

முகமது கோரி அடுத்ததாக தலைநகரம் கன்னோசியின் மீது படையெடுப்பார் என கன்னோசிப் படைகள் எதிர்பார்த்தனர். ஆனால் கோரி இராணுவ பலமற்ற புனித நகரமான வாரணாசியிம் மீது படையெடுத்தார். அங்கிருந்த இந்துமதக் கோயில்கள் ஆயிரத்தை மசூதிகளாக மாற்றினார். யானைகள் உள்ளிட்ட மகத்தான செல்வங்கள் கொள்ளையடிக்கப்பட்டன, இசுலாமிய இராணுவம் ஆசின் கோட்டையை கைப்பற்றி ஆட்சியமைத்தது. ஆனால் ராசபுத்திரர்கள் 1197 ஆம் ஆண்டு வரை செயச்சந்திரனின் மகன் அரிச்சந்திரனைத் தலைவராகக் கொண்டு தங்கள் எதிர்ப்பைத் தொடர்ந்தனர். இல்டுமிசு பதவியேற்கும் வரை கன்னோசி தன்னாட்சி புரிந்தது

## மேற்கோள்கள்
.

பகுப்பு:இந்தியப் போர்கள்
ஃபரூக்காபாத் போர்

**ஃபரூக்காபாத் போர்** *(Battle of Farrukhabad)* பிரித்தானிய கிழக்கிந்திய நிறுவனத்தின் படையினருக்கும் மராட்டியப் பேரரசு மன்னர் யசுவந்தராவ் ஒல்கருக்கும் இடையில் இரண்டாம் ஆங்கிலேய மராத்தியப் போர் காலத்தில் 1804 ஆம் ஆண்டு நவம்பர் 14 இல் நடைபெற்ற ஒரு போராகும். 

## போர்க்களம்

தற்பொழுது இந்தியாவின்  உத்தரப்பிரதேசத்திலுள்ள ஃபரூக்காபாத் நகரில் இப்போர் நடைபெற்றது. செனரல் கெரார்டு லேக் பிர்த்தானியப் படைக்கு தலைமை வகித்தார். 24 மணி நேரத்தில் 97 கிலோமீட்டர் தொலைவைக் கடந்து வந்து இவரது படை மகாராசா ஒல்கர் படைக்கு வியப்பை உண்டாக்கியது. மராட்டியர்களின் படை உறங்கிக் கொண்டிருந்த போதே லேக் தாக்குதலை தொடங்கிவிட்டார். ஒல்கர் தப்பியோடிய போதும் வழியில் பிடிபட்டார்

## புவியியல்

வட இந்தியாவில் உள்ள உத்தரப்பிரதேச மாநிலத்திலுள்ள பரூக்காபாத் மாவட்டத்திலுள்ள மூன்று வட்டங்களில் ஒன்றாக பரூக்காபாத் நகரம் உள்ளது.

## மேற்கோள்கள்

*Alison, Sir Archibald. ''History of Europe'', Volume 11

பகுப்பு:இந்தியப் போர்கள்
பகுப்பு:பிரித்தானியக் கிழக்கிந்தியக் கம்பனி போர்கள்
பகுப்பு:மராட்டியப் பேரரசு
சின்னச் சம்பா (நெல்)

**சின்னச் சம்பா** அல்லது **சட சம்பா** (*Chinna samba / Sada samba*) எனப்படும் இவ்வகை நெல், ஒரு பாரம்பரிய நெல் இரகமாகும். தமிழகத்தின் நாகை மாவட்டத்திலுள்ள “கீவலுார்”  வட்டாரங்களில் அதிகளவில் பயிரிடப்படுவதாக கருதப்படும் இது, வெள்ளப்பெருக்கு, மற்றும் நீர்த்தேக்கம் உள்ள சூழலையும் தாங்கும் ஆற்றலை கொண்ட நெற்பயிர் ஆகும். 30 நாட்கள் நாற்றங்கால் கால அளவு உட்பட, 140 நாளிலிருந்து, 145 நாட்களுக்குள் அறுவடைக்கு வரக்கூடிய இந்த நெல் இரகமாக உள்ளது. இந்த நெற்பயிர் பூக்கும் தருணத்திலும், மற்றும் பால் பிடிக்கும் பருவத்திலும் இளம் பச்சை நிறத்தில் காணப்படும் இதன் நெல்மணிகள் முதிர்வடையும் நிலையில் வெளிறிய மஞ்சள் நிறத்தில் உள்ளது.

## இவற்றையும் காண்க

* பாரம்பரிய நெல்
* இலங்கையின் பாரம்பரிய அரிசி
* இயற்கை வேளாண்மை
* வேளாண்மை

## சான்றுகள்

பகுப்பு:நெல் வகைகள்
பகுப்பு:தமிழ்நாட்டின் நெல் வகைகள்
குதிரைவால் சம்பா (நெல்)

**குதிரைவால் சம்பா** (*Kudhiraival Samba*) எனப்படும் இந்த நெல் வகை, ஒரு பாரம்பரிய நெல் இரகமாகும். தமிழகத்தின் திருச்சி மாவட்டத்திலுள்ள செக்கணம் ஊராட்சிக்கு உட்பட்ட ‘கம்பளத்துப்பட்டி’  வட்டாரங்களில் அதிகளவில் பயிரிடப்படுவதாக கருதப்படும் இது, ஒரு ஏக்கருக்கு சுமார் 1. 3 டன்கள் மகசூல் கொடுக்கக்கூடியதாக உள்ளது.

## பருவகாலம்
சுமார் 140 - 150 நாட்கள் மொத்தப் பயிர்க்கால அளவுடைய இதன் நெற்பயிர்கள், மத்தியகால மற்றும், நீண்டகால நெற்பயிர்கள் சாகுபடி செய்யக்கூடிய ஆகத்து மாதம் தொடங்கும் சம்பாப் பருவம் ஏற்றதாக கூறப்படுகிறது. மேலும் இப்பருவத்தில், தமிழகத்தின் அனைத்து மாவட்டங்களிலும் சாகுபடி செய்யப்படுவதாக அறியப்படுகிறது.

* குதிரைவால் சம்பா நெற்பயிர்கள், பூச்சிகள் மற்றும் நோய்களை எதிர்க்கும் திறன் கொண்டதோடு, இதன் பயிர்த்தண்டுகள் சாயும் தன்மையற்று உள்ளது.

## இவற்றையும் காண்க

* பாரம்பரிய நெல்
* இலங்கையின் பாரம்பரிய அரிசி
* இயற்கை வேளாண்மை
* வேளாண்மை

## சான்றுகள்

பகுப்பு:நெல் வகைகள்
பகுப்பு:தமிழ்நாட்டின் நெல் வகைகள்